הפצת סרטונים אינטימיים ב-18 קבוצות הטלגרם שניהל היתה רק צעד ראשון במתקפה של רונן שיך על נשים שפגע בהן. לאחר פרסומם, היה פונה לחלק מהמצולמות בשם בדוי, מתחזה להאקר טוב לב, פוגש אותן ומבטיח להגן עליהן מהזאב הרע - בזמן שהוא זה שפוגע בהן. עורך דינו של שיך: "לא בכדי לא נכנסו נשים אלו לכתב האישום"
"הוא ידע עלי כמעט הכל", מספרת היום רויטל (שם בדוי, השם המלא שמור במערכת) על רון, ההאקר שנכנס לחייה בשנה שעברה לאחר שסרטון אינטימי שלה הופץ בטלגרם, ועזר לה להסיר אותו מהרשת. "הוא נכנס לי לעומק של הלב, גילה עלי דברים שלא ידעו עלי – סיפרתי לו על האונס שעברתי בגיל 14, הוא עודד אותי להיכנס לפרטי פרטים ושיתפתי אותו בהכל. כל הגוף שלי רעד בשיחה הזאת, והוא היה שם כדי לחבק אותי ולהרגיע אותי. תוך כדי הוא חזר ואמר אני לעולם לא אפגע בך".
עם הזמן, היחסים ביניהם הפכו רומנטיים וקרובים. "הוא היה מגיע אליי הביתה בהפתעה כשאני בעבודה ומוציא את הכלב שלי לטיול, הולך איתי יד ביד בשכונה". רק כמה חודשים מאוחר יותר רויטל תגלה ש"רון" הוא אותו רונן שיך הנאשם כעת בניהול 18 קבוצות טלגרם להפצת תיעוד מיני של נשים ישראליות בצירוף פרטיהן האישיים, ללא ידיעתן או הסכמתן – ביניהם ככל הנראה גם הסרטון שלה.
שמו של שיך, עובד בן 29 במחלקת הארנונה בעיריית חיפה, פורסם לראשונה במקום הכי חם ב-25 ביוני, והיה קצה החוט האחרון בניסיון להתיר את סבך השקרים שטווה במערכת היחסים עם רויטל. האישומים העיקריים בכתב האישום שהוגש נגד שיך הם של הטרדה מינית ופגיעה בפרטיות ביחס ל-188 נפגעות במסגרת קבוצות טלגרם שניהל, כשהצעירה בהן בת 14. בקבוצות הופץ תיעוד מיני של נשים ישראליות לקהל של כ-150 אלף איש.
כעת נמצאת הפרקליטות במגעים ראשוניים לסגירת עסקת טיעון עם סניגורו של שיך. אולם הסיפורים של רויטל ושל אישה נוספת, זהר (שם בדוי), שהגיעו למקום הכי חם לאחרונה, חושפים גם הונאות התחזות מצדו ובעיקר התעללות רגשית ונפשית קשה בהן – לאחר שניצל את הפצת התיעוד המיני שלהן כדי לרקום איתן קשר המבוסס על מראית עין של עזרה והכלה, מבלי שהן יודעות שאותו איש אחראי ככל הנראה לפגיעה בהן.
סיפורה של זהר – בת 39 שמתגוררת בקריית טבעון ומתקיימת מקצבת נכות – מתחיל באוגוסט שעבר, כששהתה בבית הוריה בדרום הארץ ושמרה על החתול שלהם בשעה שהיו בחופשה. באחד מאותם לילות קיבלה לפתע הודעה בצאט של פייסבוק: "מאמי פרסמו תמונות עירום שלך".
זהר לא התרגשה. היא לא הכירה את רוני אברהם שבישרה לה על כך, ופשוט חסמה את הפרופיל. אלא שמיד לאחר החסימה קיבלה הודעה מבחורה נוספת, אורטל מזל חזן, שבישרה לה את אותו הדבר וצירפה שני סרטונים כהוכחה. זהר זיהתה את עצמה באימה – גופה ופניה גלויים לחלוטין לכל, בסרטונים ששלחה לגבר שהתכתבה איתו כמה חודשים לפני כן וסמכה עליו.
אותה אורטל מזל חזן כתבה לזהר כי הסרטונים פורסמו בכל קבוצת סקס אפשרית. "תודה שכתבת לי, לא שיש לי מה לעשות עם זה", ענתה לה זהר. אורטל ענתה מיד שרוני אברהם, חברה שלה, "עוזרת לנשים במצב כזה". "היא באה בכוונה טובה מאמי. בני זונות", הוסיפה אורטל, רגע לפני שזהר הסירה את החסימה מהפרופיל של רוני אברהם, התנצלה שחסמה אותה והתחננה לעזרה.
אלא שרוני אברהם לא היתה תומכת או סבלנית במיוחד כשזהר פנתה אליה במילים: "תוכלי אולי לעזור לי? אני נפגעת תקיפה מינית. אני סובלת מפוסט טראומה קשה. כולי מים". רוני אברהם ענתה לה "בגלל זה להצטלם ככה?!" והוסיפה "פעם אחרונה שאת עושה את זה!!".
התגובות של רוני אברהם גרמו לזהר לספק לה רקע לסרטונים, כדי להימנע משיפוטיות: היא סיפרה לה שהיא צילמה את הסרטון עבור מישהו שהיתה איתו בקשר בעבר, הבטיחה לה שזו הפעם האחרונה שהיא עושה דבר כזה, שיתפה בכך שהיא מרגישה על סף עילפון והוסיפה שעברה תקיפה מינית בגיל תשע ובהיותה בת 32. רוני התנצלה על בורותה ושאלה אם אחרי פגיעה מינית לא נמנעים מסקס דווקא. רגע לאחר מכן שלחה לזהר את מספר הטלפון של "רון".
בעוד זהר פונה לרון, החלה לשאול אותה רוני אברהם אם היא פעילה מינית, כתבה שתשבור את מי שפרסם את הסרטון שלה והבטיחה לה שתשמור עליה. לאחר אותו לילה בה נודע לה על הפצת הסרטון, לא יצאה מהבית במשך חודשים, וחששה מיצירת קשר עם גברים.
סיפרתי לו על האונס שעברתי בגיל 14. הוא עודד אותי להיכנס לפרטי פרטים. כל הגוף שלי רעד בשיחה הזאת, והוא היה שם כדי לחבק אותי ולהרגיע אותי. תוך כדי הוא חזר ואמר אני לעולם לא אפגע בך
מי שהיה שם עבורה, הוא "רון". לדבריה, אחרי זמן מה מהרגע בו כתבה לו הפסיקו הפניות המטרידות מגברים ברשתות החברתיות. היא הניחה שהוא אכן דאג להסרת הסרטון שלה. זהר טוענת כי "רון" לא ביקש ממנה תשלום עבור העזרה, אולם היא החלה לחשוש כי ידרוש תשלום מסוג אחר בבוא היום. "באופן אישי, היה לי ברור שמתישהו הוא יקפוץ לבית שלי וניפגש, נתתי לו את הכתובת שלי, אבל הוא לא נקב במועד ולא היה קונקרטי".
"דיברתי איתו במשך שבועות ויכול להיות שהוא הבין את מה שרציתי שיבין עד שחסמתי אותו: שאני לא מתקרבת לבנים, עניה, מסכנה, חצי מתה, זקנה, מכוערת, אין בי שום עניין וגם לא יכול להיות". אולם לא מן הנמנע ש"רון" לא הגיע לפרוע את החוב שזהר חששה ממנו כי היה עסוק במארג השקרים והניצול שטווה באותו הזמן סביב רויטל.
גם הסיפור של רויטל, 25, החל בשעת לילה מאוחרת בביתה, ארבעה ימים אחרי זהר. היא בדיוק ניסתה להחזיר את חייה למסלול אחרי פרידה מבן זוג שהסתיימה באשפוז של כמה ימים בבית חולים לאחר שהכה אותה, הגשת תלונה במשטרה ופתיחה בהליך פלילי נגדו. קצת פחות מחודש אחרי ששוחררה מאשפוז, באחד הלילות בהם ישבה בביתה, הודעה מפרופיל בשם רוני אברהם בישרה לה שסרטון מין שלה פורסם בטלגרם. כמו במקרה של זהר, גם אותה הפנתה רוני אברהם לחבר שלה, ההאקר רון, שיעזור לה להסיר את הסרטון.
"היי רון, רוני נתנה לי את הטלפון שלך", כתבה רויטל בליל ה-1 בספטמבר 2019 למספר 052-3657913. רון שאל מיד מה קרה, ורויטל ענתה שסרטון מין שלה מלפני שלוש שנים הופץ בטלגרם. "את מהסרטון עם האורגיה?" שאל רון, ורויטל אישרה. "קודם כל למה הסכמת לדבר כזה לקרות?!", שאל רון, ורויטל הצטדקה וכתבה "אין לשפוט, מעולם לא הסכמתי שיצלמו אותי".
רון שאל אותה מיד אם התלוננה במשטרה, והיא ענתה שאכן הגישה תלונה. למעשה, לדבריה, היא התכתבה איתו בעודה נמצאת במסדרונות תחנת המשטרה בשכונת התקווה בתל אביב. "עשית טעות אבל לא נורא", ענה לה רון, והסביר: "כי הם מעבירים ביניהם את הסרטון שלך וצוחקים עלייך, לטפל בזה? הם לא יטפלו". התרחיש הנוראי שהציג רון הוביל את רויטל לשאול אותו באופן מיידי מה עליה לעשות והאם יש דרך שיוכל לעזור לה.
גם לרויטל הבטיח רון שישמור עליה. הם המשיכו להתכתב. היא סיפרה לו שעברה אונס בגיל 14, שהעתיקה את חייה לתל אביב משום שהתקשתה להימצא בנוף ילדותה, סיפרה לו על התקיפה שעברה מצד האקס הטרי שלה, שיתפה אותו בכך שהרשויות ניסו לשכנע אותה לעבור למקלט לנשים מוכות משום שחייה בסכנה, על חבריו של האקס שמסתובבים באופן תמוה בשכונה שלה וקוראים לה להיפגש איתם – וגם על הדחף שלה לקפוץ מהגג בעקבות הפצת סרטון המין שלה בטלגרם, סרטון שכלל לא ידעה שצולם.
לדבריה, "רון" היווה אוזן קשבת ותמך בה. לאחר התכתבות רציפה של מספר ימים במהלכם עודד וחיזק אותה בוואטסאפ ודאג להסרת הסרטון, לדבריו, הם נפגשו. רון נסע ממקום מגוריו בחיפה לדירתה של רויטל בתל אביב, כדי לשהות עמה ולדאוג שלא תפגע בעצמה. האווירה בין השניים התמלאה באנרגיות של סקרנות והתרגשות הדדית. אחרי כשבועיים, לדבריה של רויטל, גילה לה "רון" ששמו האמיתי הוא רונן שיך.הם היו בקשר רומנטי במשך כארבעה חודשים, מספטמבר ועד ינואר. 
הקשר הגיע לסיומו כשרויטל גילתה שאשתו של שיך, ממנה הצהיר כי הוא עומד להתגרש לאורך כל הקשר, ילדה בת. שיך מעולם לא סיפר לה שהוא עומד להפוך לאב. למעשה, בשעה שחיכה מחוץ לחדר הלידה, סיפר לרויטל שהוא סועד את סבו בעת אשפוז, שלח לה סלפי מבית החולים וכתב "מחכים למכתב שחרור".
לאחר הלידה, כשנעלם לשבוע כתב לרויטל: "סליחה שאני לא זמין. התאשפזתי לשבוע, קרסתי נפשית ופיזית". "אחרי שגיליתי שאשתו ילדה ונפרדנו, אמרתי לו שלא סתם אלוהים שלח לו בת", אומרת רויטל, "זה כדי שיפחד כל החיים שיעשו לה את מה שעשה לי".
ההונאה של שיך הייתה מתוחכמת. בפני רויטל הוא טען שבכוונתו לסיים את נישואיו, אולם הרמזים תמיד היו שם. ממש בתחילת הקשר כמו ניסה אותה ושאל מה היתה עושה אם היה לו ילד. רויטל ענתה "אם נכנס ילד לתמונה אני בחוץ". "ואם הייתי אומר לך נגיד שהיא לפני לידה? גם היית זורקת אותי?", הכביד. רויטל הגיבה בהיסטריה של סימני פיסוק ושאלה אם הוא רציני, האם אשתו אכן בהריון. "לא", ענה לה, "אני סתם משתעשע לך במוח", וצירף אימוגי של לב.
"לאורך הקשר שלנו הוא היה חוזר ואומר אני לא אפגע בך כמו יוסי, האקס שלי", היא מספרת. "הוא אמנם לא היה הטעם שלי, אבל הרגשתי שהטעם שלי מזמן לי קשרים רעים ואמרתי לעצמי שאני צריכה ללכת פעם אחת עם מישהו שונה מהטיפוס שלי. רונן סיפר לי שהוא נשוי אבל רק מחכה להתגרש. הוא אמר שאשתו שטן, מאיימת להתאבד כשהם מדברים על פרידה, מרביצה לו. האמנתי לו כי זה היה אחד לאחד איך שהאקס האלים שלי התנהג. הוא התחיל להעביר לדירה שלי חפצים שלו כדי שיהיה לו קל יותר אחרי הפרידה. עד היום הבגדים שלו בבית שלי. לא זרקתי אותם כדי להוכיח לעצמי שאני לא משוגעת ולא דמיינתי".
בחודש דצמבר, קצת אחרי לידת ביתו של שיך, אולם לפני שרויטל גילתה על כך, היא היתה מיואשת מכך שהוא טרם נפרד מאשתו לטובתה. היא ביקשה לסיים את הקשר ביניהם עד שיעשה זאת. רוני אברהם, חברתו לכאורה של שיך, הופיעה שוב בפייסבוק שלה וסיפרה לה כמה שיך מאוהב בה. "הוא שלך, הכל עניין של זמן", כתבה לה. "את מדהימה, אדירה וחזקה. את יכולה לוותר ולהמשיך הלאה. מה תמצאי? נצלנים? סוטים? מניאקים? לא שרונן מושלם, כן? אבל עדיף מכל השאר". רויטל שיתפה אותה בתחושה שלוותר על הקשר עם שיך יהיה כמו לזרוק חצי מהלב שלה.
בשעה שחיכה מחוץ לחדר הלידה של אשתו, שיך סיפר לרויטל שהוא סועד את סבו המאושפז. הוא שלח לה סלפי מבית החולים וכתב "מחכים למכתב שחרור"
רק בסוף חודש יוני השנה, עם פרסום שמו והחשדות נגד שיך בפרשת הטלגרם, הבינה רויטל כי ההאקר טוב הלב שדאג להסרת הסרטון שלה, הוא גם מי שהפיץ אותו ככל הנראה. "אגב, לא צצו איזשהן בקשות חברות הזויות וזה, נכון?" הוא שאל אותה פעם, במהלך הקשר שלה. "צצו, אבל כבר לא מזיז לי, שיקפצו לי כולם", ענתה רויטל. "אני ממש עוקב אחרי זה.. מוזר", ענה לה שיך וצירף אימוגי מגלגל עיניים ספק בתמימות, ספק בניסיון להתחמק. ובהודעה הבאה הוסיף "פחד העולם הזה". "כשנפרדנו כי גיליתי שאשתו ילדה, עוד חשבתי שהוא שיקר רק לי ופגע רק בי. אמרתי שזה לא ממקומי לשפוט אותו, אבל כשגיליתי על כתב האישום נגדו והבנתי בכמה נשים פגע, לא יכולתי לשתוק", אומרת רויטל.
"מפיצי סרטונים? נבלות שמגיע להם מאסר עולם"
לטענת רויטל, במהלך הקשר ביניהם שאלה אותו מדוע הוא מסתובב עם מספר מכשירים של טלפון נייד ושיך הסביר לה שזה מכיוון שהוא האקר שעוזר לנשים. בנוסף, הוא תמיד שילם במזומן בכל מקום כדי שלא יופיעו בחיובי האשראי עסקאות מתל אביב ויצטרך להסביר לאשתו מדוע היה שם. כמו כן, היו מקרים בהם היו ברשותו סכומים גבוהים של כסף מזומן. "יום אחד כשהיינו ביחד ראיתי הודעה מהבנק שהצק של שכר הדירה שלי חזר", היא מספרת. "התחלתי לבכות. הוא שאל מה קרה, לקח לי את הטלפון מהיד ובדק. יום למחרת הוא הביא לי ארבעת אלפים שקל במזומן. שאלתי אותו מאיפה הכסף והוא אמר שהוא עזר לאמא שלו במשהו וביקש ממנה תשלום. עכשיו שאני יודעת במה עסק אני לא רוצה לחשוב מאיפה הגיע הכסף".
העזרה של שיך לנשים, כביכול, עברה כחוט השני בקשר בין השניים. מדי פעם שיתף אותה בכך שעזר לעוד אישה שתיעוד מיני שלה הופץ בטלגרם. אחת תיאר כ"חברה של סוחר", וסירב להסביר סוחר של מה ועל אחרת כתב לה שהיא שמנה ומגעילה והציעה לשלם לו בסקס במקום בביטקוין. רויטל, שהבינה שהוא גובה תשלום עבור שירותיו, שאלה אותו כמה עליה לשלם לו, ושיך ענה "את לא צריכה להעביר לי שקל. לא דיברתי עלייך. את סתם נגעת לי בלב… עד היום אני מקלל אותך שעירבבתי רגש עם עבודה".
לדברי רויטל, כשהיו משוחחים על הפעילות שלו כהאקר למען נשים, נהג לומר לה שכל מפיצי התמונות והסרטונים הם נבלות ושעל כל נפש בה פגעו בה מגיע להם מאסר עולם.
"יום אחד כשהיינו יחד קיבלתי הודעה שהצק של שכר הדירה שלי חזר, והתחלתי לבכות. למחרת הוא הביא לי ארבעת אלפים שקל במזומן. עכשיו שאני יודעת במה עסק אני לא רוצה לחשוב מאיפה הגיע הכסף"
בתום הקשר ביניהם, פנה שיך לרויטל מספר פעמים, ככל הנראה על מנת לוודא שלא תפנה למשטרה או למשפחתו. לדבריה, היה שואל מה שלומה, איך היא מרגישה והאם הסרטון שלה לא הופץ שוב. "זה היה סוג של איום, כשהוא רצה שאשתף פעולה", היא אומרת. "הוא בעצם אמר לי: אני שמרתי עלייך, תשמרי עלי גם".
לאחר שהשניים נפרדו, ורויטל היתה "בקרשים", כפי שהיא מגדירה זאת, מנסה לעכל את סבך השקרים בו התקיימה האהבה שלה לשיך, חברתה פנתה באמצע הלילה לחותנת של שיך וסיפרה לה שהיתה לו מאהבת. היא עשתה זאת מבלי שרויטל הסכימה להיחשף, אולם בני המשפחה לא הפסיקו לפנות לחברתה בשאלות. רויטל כתבה לשיך והזהירה אותו שבגידתו גלויה בפני בני המשפחה.
לדבריה, שיך נלחץ, אולם חשב במהרה על פתרון מסוג הפתרונות שלו. הוא רכש כרטיס סים נוסף והפציר ברויטל לומר לחברתה לתת את המספר הזה לחמותו. מאותו רגע חמותו התכתבה עם "מאי לוי", בחורה שעבד איתה בתל אביב ומעולם לא ניהל עמה רומן, לכאורה. מההתכתבות שלו עם רויטל בנושא עולה כי חשב לומר לחמותו שההודעה הראשונה נכתבה עקב פריצה לפייסבוק חברתה של "מאי לוי".
בכתב האישום מתואר כי כמאה כרטיסי סים פעילים נמצאו ברשותו של שיך ביום מעצרו ב-15 ליוני השנה. כנראה שחלק שימשו לא רק לניהול הקבוצות, אלא גם לניהול חייו האישיים שהפכו למפוצלים ומחולקים בין דמויות בדויות שבקולן דיבר.
לשון ההודעה הלפני אחרונה שהתקבלה בכרטיס הסים שמספרו 052-3657913 היא: "נו, אז עצרו אותך סוף סוף?". ההודעה האחרונה, שנשלחה דקה לאחר מכן היתה "משטרת ישראל, אם הסים הזה בידיים שלכם יש תלונה שלי בגלילות ובמוקד 105 מיום 2019.**.**" (התאריך המלא שמור במערכת).
את ההודעות שלחה זהר ב-26 ליוני האחרון, יום לאחר שפורסם שמו של שיך. עם פרסום שמו וחשיפת פרטים אודותיו, כמו היותו תושב חיפה, הדמיון בין השמות "רון" ו"רונן", ובצירוף העובדה שכבר מזמן חשדה שמי שעזר לה להסיר את הסרטון שלה הוא גם מי שפירסם אותו – זהר כבר לא היתה יכולה להתכחש לתחושות הבטן שליוו אותה זמן רב.
כמה חודשים מוקדם יותר, כשנעצרו אורן ומאור עוזיאל יחד עם עשרה גברים נוספים שנחשדו בניהול קבוצות הטלגרם זהר התכתבה עם רון. גם אז שאלה אותו אם הוא עצור ורון כתב לה כי הוא אחראי להפלה של אורן עוזיאל. מאוחר יותר כתב לזהר שהוא מי שעלה על ארנקי הביטקוין של האחים "והופ… המידע עבר לסייבר". זהר הגיבה באופן שהביע את חוסר האמון שלה בתשובתו, ורון כמו בנסיון להדגים לה את גדולתו הוסיף גם כי "מנהלי הקבוצות קיבלו את התמונות שלך למטרות שיתוף ובחרו שלא", והוסיף "כי נתתי הוראה חד משמעית שמי שיעלה אותך ישא בתוצאות".
זהר אמנם כתבה הודעה לכרטיס הסים של "רון" עם מעצרו של שיך שלושה חודשים מאוחר יותר, עם זאת, לא היא ולא רויטל נמנות עם 188 הנפגעות בכתב האישום שהוגש נגד שיך. גורם בפרקליטות המדינה אמר למקום הכי חם כי סיפוריהן לא מוכרים לפרקליטות. כתב האישום מייחס לשיךאת ניהול קבוצות הטלגרם החל מנובמבר 2019, ואילו מקרי הפצת התיעוד של זהר ורויטל התרחשו לפני כן. זהר ורויטל הגישו שתיהן תלונות כנגד ההפצה, אך בסופו של דבר נותרו מחוץ לכתב האישום. בתלונה שרויטל הגישה בספטמבר 2019, צירפה גם את המידע על הפרופיל של רוני אברהם. כשזהר התלוננה בנובמבר 2019, היא נתנה למשטרה את גם את ההתכתבויות עם רוני אברהם ואורטל מזל חזן, וגם את המספר של רון.
שבעה דיוני הארכת מעצר התקיימו בבית משפט השלום בתל אביב בעניינו של שיך הקיץ. בדיון הרביעי במספר, בשני ליולי, התווספה לחשדות נגד שיך גם עבירת ההתחזות. "במספר מקרים תקשר איתן [עם נשים שתיעוד מיני שלהן הפיץ לכאורה; מ.א] תוך התחזות לאחרים", נכתב בין השאר בבקשה להארכת מעצרו של שיך אז.
רגע לפני הגשת כתב האישום נגדו, מנו החשדות נגד שיך גם את הסעיף ההתחזות לאדם אחר במטרה להונות וגם סעיף של סחיטה באיומים. עם זאת, החשדות הללו לא התרגמו לאישומים בכתב האישום שהוגש, וסיפוריהן של זהר, רויטל וייתכן שנשים נוספות, נותרו על רצפת חדר העריכה של פרקליטות המדינה.
בימים אלה מנסה זהר להוציא תגובה רשמית מפרקליטות המדינה לשאלה מדוע לא נכללה בכתב האישום. "הנזק שהוא עשה נוראי מבחינתי", אומרת זהר. "ואני אומרת את זה בתור אישה בת 39 שעברה כמה דברים בחיים. אני לא רוצה לדמיין מה קורה למי שמפיצים סרטון שלה בגיל 20 ואז פונים אליה כדי לעזור לה, לכאורה, ורק פוגעים בה יותר. מה שהוא עשה זו לא עבירת מחשב. זו עבירת מין נוסח 2020".
מאבי אמר, עורך דינו של רונן שיך נמסר בתגובה: ״עובדתית הניסיון להשחיר פני מרשי מאכזב. רשויות האכיפה מבינים היטב שהמרחק בינו לבין הפרופילים הפיקטיביים רחוק כמזרח למערב. לא בכדי לא נכנסו נשים אלו לכתב האישום, לא ניתן אמון בגרסתן על ידי המשטרה. אף בית המשפט סבר כי יש לבחון שחרור מרשי״.


הרשמה בקליק לניוזלטר הכי חם בגיהנום: 






המקום הכי חם בגיהנום

 
מגזין עיתונות עצמאי    אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  





 












הרשמה בקליק לניוזלטר הכי חם בגיהנום: 










      



© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish




מגזין עיתונות עצמאי
   אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.  
אנחנו מחויבים לנקודת מבט קשובה, ביקורתית ומאוזנת, אבל היא לעולם לא חפה מתפישת עולם, מעמדות ומעקרונות. במגזין הזה אנו מבקשות לעשות עיתונות שדבקה בעקרונות של דמוקרטיה, שוויון וצדק חברתי. עיתונות חוקרת, חפה מפחד וממורא. עיתונות שאינה חוששת לקחת צד. ששומרת על פרופורציות, שאינה מתלהמת, שנצמדת לעובדות ולסטנדרטים מקצועיים, סקרנית ובודקת את עצמה.


הרשמה בקליק לניוזלטר הכי חם בגיהנום: 





© 2023 כל הזכויות שמורות למקום הכי חם בגיהנום – מגזין עיתונאי עצמאי.
Fatfish
© 2020 כל הזכויות שמורות למקום הכי חם בגיהנום - מגזין
עיתונאי עצמאי | 
פיתוח Fatfish
נא להיכנס לחשבון מתחת











יש למלא את הטופס כדי להירשם











נא להזין שם משתמש או כתובת דוא״ל כדי לאחזר ססמא







